
SVETI MARKO KRIZEVCAM, MOLI ZA NAS ! 


Molitva sv. Marku Križevčaninu 

Sveti Marko, svećeniče Crkve zagrebačke, 
koji si ostao vjeran i dosljedan svojoj 
Crkvi, zagovaraj Crkvu Kristovu na 
putu da mi njezini suvremeni članovi vjerni 
Isusu Kristu u čitavom čovječanstvu, 
svakom narodu, svakoj obitelji i svakom 
čovjeku ukorijenimo nadu u vječnu 
vrijednost i konačnu pobjedu ljubavi, 
pravde, dobrote i istine. 

Sveti Marko, mučeniče hrvatskog roda, 
koji si život izgubio kao žrtva nasilja, 
zagovaraj suvremeno čovječanstvo, 
sve narode, sve pripadnike svih vjera 
i sve ljude da svaki spor rješavamo bez 
nasilja, a u dogovoru izgrađujući mir i 
povjerenje u sebi, u obiteljima, među 
raznim skupinama, narodima i u 
čitavom svijetu. 

Sveti Marko, svjedoče junački, koji si više 
cijenio svoje uvjerenje od svakoga 
imetka, zagovaraj nas da se u 
borbi za bolji i čovjeka dostojan život 
nikad ne damo zarobiti ni od kakvih 
materijalnih dobara nego da uvijek 
promičemo ljudsko dostojanstvo i sve 
one duhovne vrijednosti koje nas 
osposobljavaju za zajedništvo u vječnoj 
Božjoj ljubavi. Amen. 

